സ്കൂള് തുറക്കല് ജനകീയതോത്സവമാകും കോഴഞ്ചേരി: കോവിഡ് വ്യാപനത്തെ തുടര്ന്ന് കഴിഞ്ഞ ഒന്നര വര്ഷമായി അടഞ്ഞുകിടന്ന വിദ്യാലയങ്ങള് ഒന്നിന് തുറക്കുന്പോള് സംസ്ഥാന സര്ക്കാര് പുറത്തിറക്കിയ മാര്ഗനിര്ദേശങ്ങള് പാലിച്ചുള്ള പ്രവര്ത്തനങ്ങള്ക്ക് ജനപ്രതിനിധികളുടെയും നാട്ടുകാരുടെയും പിന്തുണയില് സ്കൂള് അധികൃതര്.അടഞ്ഞുകിടന്ന സ്കൂളുകള് തുറന്ന് ക്ലാസ് മുറികളില് അണുനശീകരണം നടത്തുന്നതിനൊപ്പം ഡസ്ക്, ബഞ്ച്, കസേര, ബോര്ഡുകള് എന്നിവയുടെ അറ്റകുറ്റപ്പണികള് നടത്തുന്നതില് സ്കൂള് അധികൃതര്ക്കൊപ്പം പിടിഎയുടെ മെച്ചപ്പെട്ട സഹകരണമാണ് പലയിടത്തും ലഭിക്കുന്നത്. ഗ്രാമപഞ്ചായത്തുകള്, ജനമൈത്രി പോലീസ് സംവിധാനങ്ങളും സഹകരിക്കുന്നുണ്ട്. എന്നാല് ചില സ്കൂളുകളില് പിടിഎകള് സജീവമല്ല. അടഞ്ഞുകിടന്ന കാലയളവില് നിര്ജീവമായ പിടിഎ കമ്മിറ്റികള് പുനഃസംഘടിപ്പിക്കാന് നിര്ദേശം വന്നുവെങ്കിലും രക്ഷിതാക്കളെ ഓണ്ലൈനില് സംഘടിപ്പിച്ച് യോഗം നടത്തുന്നതില് വേണ്ടത്ര പങ്കാളിത്തം എല്ലായിടത്തും ലഭിച്ചിട്ടില്ല. യുവജന രാഷ്ട്രീയ സംഘടനകള്, ജനമൈത്രി പോലീസ്, സ്റ്റുഡന്റ് പോലീസ് കേഡറ്റുകളും ശുചീകരണങ്ങളില് പങ്കാളികളാകുന്നുണ്ട്. ഇത് കൂടുതലും സര്ക്കാര് സ്കൂളുകളിലാണ് നടക്കുന്നത്. സ്കൂളുകള് ഏറെ ക്കാലം അടഞ്ഞുകിടന്നതിനാലും ആളുകളുടെ സാന്നിധ്യം ഇല്ലാതിരുന്നതിനാലും ഇഴജന്തുക്കളുടെ ശല്യം തീര്ത്തും ഒഴിവാക്കണമെന്നും സര്ക്കാര് നിര്ദേശത്തില് പറയുന്നുണ്ട്. പള്സ് ഓാക്സി മീറ്റര്, സാനിറ്റൈസര് സ്റ്റാന്ഡുകള് തുടങ്ങിയ അധ്യാപകരുടെ ചുമതലയില് തന്നെ കണ്ടെത്തേണ്ടി വന്നു. തെര്മല് സ്കാനറുകള് തെരഞ്ഞെടുപ്പ് വിഭാഗത്തില് നിന്ന് സ്കൂളുകളിലേക്കു നല്കുമെന്ന് പറഞ്ഞിരുന്നെങ്കിലും ഇവ ലഭ്യമായിട്ടില്ല. സ്കൂള് പ്രവേശനോത്സവം കോവിഡ് പ്രോട്ടോക്കോള് പ്രകാരം നടത്താനും സ്കൂളുകളുടെ പ്രധാന കവാടത്തില് അധികൃതരും ജനപ്രതിനിധികളും ചേര്ന്ന് കുട്ടികളെ സ്വീകരിക്കാനുള്ള തയാറെടുപ്പുകളുമാണ് നടത്തുന്നത്. കുട്ടികളെ സ്കൂളില് എത്തിക്കുന്നതുമായി ബന്ധപ്പെട്ടും നിര്ദേശങ്ങളുണ്ട്. രക്ഷിതാക്കള് സമ്മതപത്രം നല്കിയിട്ടുള്ള കുട്ടികളെ മാത്രമാണ് സ്കൂളുകളില് പ്രവേശിപ്പിക്കുന്നത്.